asau vā́ ādityó haṃsáḥ śuciṣadvásurantarikṣasadíti vāyurvai vásurantarikṣasaddhótā vediṣadítyagnirvai hótā vediṣadátithiríti sárveṣāṃ vā́ eṣá bhūtā́nāmátithirduroṇasadíti viṣamasadítyetánnr̥ṣadíti prāṇo vai nr̥ṣánmanuṣyā̀ nárastadyò 'yám manuṣyèṣu prāṇò 'gnistámetádāha varasadíti sárveṣu hyèṣa váreṣu sanná r̥tasadíti satyasadítyetádvyomasadíti sárveṣu hyèṣa vyòmasu sannò 'bjā́ gojā ítyabjā́śca hyèṣá gojā́śca 'rtajā íti satyajā ítyetádadrijā ítyadrijā hyèṣá r̥tamíti satyamítyetádbr̥hadíti nídadhāti br̥haddhyèṣa tadyádeṣa tádenametátkr̥tvā nídadhāti